
Energiahelyzet Európában – rövid- és hosszú távú megoldások

A világtörténelem során megfogalmazódó legfontosabb politikai- és gazdasági kérdések középpontjában gyakran az energetika állt, ami manapság sincs másképp. Tekintettel arra, hogy a kedvező energiahelyzet elengedhetetlen a fejlődéshez, a hatalmak ezt kénytelenek elérni, akár háború, kereskedelmi megállapodás, vagy forrásaik kiaknázása révén.
Kutatásom általános célkitűzése az európai energiahelyzet átfogó vizsgálata különböző megközelítések szerint. Specifikus céljaim közé tartozik (1) feltérképezni a lehetséges megoldási opciókat a súlyos és releváns energetikai problémákra, valamint (2) megvizsgálni, hogy az energiaforrásokkal kapcsolatos fogyasztói preferenciákban lévő heterogenitásból szignifikáns rész magyarázható-e meg a fogyasztók életkorával és iskolai végzettségével. A specifikus célok esetében kiemelt hangsúlyt fordítok a rövid- és hosszú távú lehetőségek elkülönítésére, ugyanis az átalakulás egy hosszas folyamat, amit a jelenkori környezetünk befolyásol.
A célok vizsgálata érdekében mind szekunder, mind pedig primer kutatást végeztem. Utóbbi esetében egy online kérdőíves felmérést hajtottam végre, ahol a résztvevők (n=156) energiahordozókkal kapcsolatos általános ismereteit és preferenciáit, a környezetvédelemmel kapcsolatos attitűdjeiket és szociodemográfiai jellemzőiket mértem fel. Az adatok elemzéséhez leíró statisztikán túl hipotézisvizsgálatokat is végeztem, Pearson-féle Khi2-próba alkalmazásán keresztül.
Az eredmények alapján megállapítható, hogy nincs szignifikáns összefüggés a kitöltők iskolázottsága és az általuk preferált energiaforrások között. Ezzel szemben az életkor esetében már mutatható ki szignifikáns összefüggés az energiaforrások megítélését illetően. Továbbá az eredményeket vizsgálva tisztázódott, hogy a válaszadók elképzelései a jövőre nézve számottevően eltérnek a jelenlegi energiahelyzettől.
Kutatásom következtetései alapján elmondható, hogy a fejlődés szükségessége megkérdőjelezhetetlen. Ez a hosszas és bonyolult folyamat viszont sokszor kereskedelmi-, politikai- és technológiai akadályokba ütközhet, ezért fontos a rövid távú ország-, akár helyspecifikus fenntarthatóság megoldása is.



